News Update: ชิปปลอมระบาดหนักในญี่ปุ่น โรงงานเจอชิปไม่ได้มาตรฐาน 30% ฉวยโอกาส ท่ามกลางวิกฤติขาดแคลนชิป - FINNOMENA
ผู้ผลิตอุปกรณ์อิเล็กทรอนิกส์กำลังเผชิญกับปัญหาการขาดแคลนชิป หลายบริษัทปรับเปลี่ยนวิธีการเพื่อตอบสนองความต้องการที่สูงขึ้น แต่ต้องพบเจอกับชิปปลอม, ชิปคุณภาพต่ำกว่ามาตรฐาน และการนำชิปเก่ากลับมาใช้ใหม่
22 ก.ย. 2564

ผู้ผลิตอุปกรณ์อิเล็กทรอนิกส์กำลังเผชิญกับปัญหาการขาดแคลนชิป หลายบริษัทปรับเปลี่ยนวิธีการเพื่อตอบสนองความต้องการที่สูงขึ้น แต่ต้องพบเจอกับชิปปลอม, ชิปคุณภาพต่ำกว่ามาตรฐาน และการนำชิปเก่ากลับมาใช้ใหม่
Junichi Fujioka ซีอีโอ Jenesis ผู้ผลิตอุปกรณ์อิเล็กทรอนิกส์ของญี่ปุ่น กล่าวว่า บริษัทกำลังเผชิญกับปัญหานี้โดยตรง
หนึ่งในโรงงานของ Jenesis ที่ตั้งอยู่ในจีนตอนใต้ ได้สั่งซื้อไมโครคอนโทรลเลอร์จากเว็บไซต์ Alibaba เพื่อแก้ไขปัญหาขาดแคลนจากแหล่งผลิตเดิม แต่เมื่อสินค้ามาถึงบริษัทพบว่า ชิปดังกล่าวเป็นของปลอม
ผู้เชี่ยวชาญตรวจสอบชิปดังกล่าวตามคำร้องของบริษัท และพบว่าคุณสมบัติต่างๆ แตกต่างไปจากรายละเอียดตอนสั่งซื้อโดยสิ้นเชิง แม้ชื่อผู้ผลิตบนบรรจุภุณฑ์จะดูเหมือนของแท้ก็ตาม บริษัทพยายามติดต่อกับผู้ขาย แต่ดูเหมือนจะไม่เป็นผล
นี่เป็นเรื่องเตือนใจสำหรับผู้ผลิตอุปกรณ์อิเล็กทรอนิกส์ที่ต้องการซื้อชิปจากแหล่งอื่น เพราะชิปดังกล่าวไม่มีการรับประกันจากผู้ผลิต ซึ่งอาจเป็นชิปที่ถูกปลอมแปลงหมายเลขรุ่น, ชิปเก่าที่ถูกนำมาใช้ใหม่ หรือชิปที่ไม่ผ่านมาตรฐานและควรถูกกำจัดทิ้ง
การระบาดของชิปปลอมทำให้เกิดธุรกิจรูปแบบใหม่อย่าง Oki Engineering บริษัทในเครือ Oki Electric Industry ผู้ให้บริการตรวจสอบชิป เพื่อช่วยผู้ผลิตกำจัดชิปปลอม หรือชิปที่ไม่ได้คุณภาพ
Masaaki Hashimoto ประธาน Oki Engineering เตือนว่า แม้การขาดแคลนส่วนประกอบเพียงชิ้นเดียวอาจทำให้ผู้ผลิตไม่สามารถจัดส่งผลิตภัณฑ์ได้ แต่หากชิปปลอมถูกบรรจุเข้าไปในผลิตภัณฑ์จะกลายเป็นเรื่องที่ ‘สายเกินแก้ไข’
Oki Engineering เริ่มให้บริการดังกล่าวในเดือน มิ.ย. โดยในเดือน ส.ค. มีการส่งชิปมาให้ตรวจสอบกว่า 150 เคส จากผู้ผลิตเครื่องจักรอุตสาหกรรมและอุปกรณ์ทางการแพทย์ ซึ่งหลังจากตรวจสอบไปประมาณ 70 เคส บริษัทพบชิปที่มีปัญหาถึง 30%
จุดสังเกตมีตั้งแต่เครื่องหมายจุดเล็กๆ บนบรรจุภัณฑ์, ตำแหน่งของสัญลักษณ์ผิด, ความผิดปกติของ Lead Frame ที่เชื่อมต่อชิปกับแผงวงจร และ การเปลี่ยนหมายเลขบนบรรจุภัณฑ์เพื่อปกปิดวันผลิตที่แท้จริง
ก่อนมีการเปิดให้บริการตรวจสอบชิปอย่างเป็นทางการในเดือน มิ.ย. Oki Engineering ได้ตรวจสอบความถูกต้องของชิปตามคำขอของลูกค้ารายบุคคล และความต้องการเพิ่มขึ้นเรื่อยๆ ในช่วงฤดูใบไม้ร่วงปี 2020 หลังกระทรวงพาณิชย์สหรัฐฯ จำกัดการส่งออกชิปที่ใช้เทคโนโลยีอเมริกาไปยัง Huawei
สถานการณ์ดังกล่าวกระตุ้นให้ Huawei กักตุนชิปให้ได้มากที่สุด ส่งผลต่อห่วงโซ่อุปทานเดิม และทำให้มี ซัพพลายเออร์ที่ไม่คุ้นหน้าเข้าสู่ตลาดมากขึ้น
นอกจากสงครามการค้าระหว่างสหรัฐฯ และจีนแล้ว การขาดแคลนชิปยังมาจากความต้องการที่เพิ่มสูงขึ้น จากทั้งยอดขายคอมพิวเตอร์ที่เพิ่มขึ้น, การเพิ่มขึ้นของรถยนต์ไฟฟ้า และการเกิดขึ้นของเทคโนโลยีไร้สาย 5G
Taiwan Semiconductor ผู้ผลิตชิปชั้นนำของโลก คาดการณ์ว่าปัญหาขาดแคลนชิปจะดำเนินต่อไปจนถึงประมาณปี 2023 ด้วยสถานการณ์ดังกล่าวทำให้ผู้ผลิตอุปกรณ์อิเล็กทรอนิกส์มีทางเลือกไม่มากนัก แต่แนะนำให้ดำเนินการด้วยความระมัดระวัง
อ้างอิง: https://asia.nikkei.com/Business/Tech/Semiconductors/Fake-chips-slipping-into-supply-chain-industry-insiders-warn 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
Semiconductor
ขาดแคลนชิป
ชิป
ญี่ปุ่น
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA